SET รีบาวด์! ปิดเช้าบวก 5 จุด แนะจับตาผลประชุมกนง.บ่ายนี้
SET รีบาวด์! ปิดเช้าบวก 5 จุด แนะจับตาผลประชุมกนง.บ่ายนี้ โดยดัชนีปิดเช้านี้ที่ระดับ 1,588.06 จุด เพิ่มขึ้น 4.87 จุด หรือ 0.31% มูลค่าการซื้อขาย 1.97 หมื่นลบ. 
19 ธ.ค. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (19 ธ.ค.61) ที่ระดับ 1,588.06 จุด เพิ่มขึ้น 4.87 จุด หรือ 0.31% มูลค่าการซื้อขาย 1.97 หมื่นลบ.
10 หุ้นดันดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยช่วงเช้าแกว่งตัวไซด์เวย์ เป็นไปตามทิศทางตลาดหุ้นในภูมิภาคเอเชียที่เคลื่อนไหวทั้งในแดนบวกและลบ เนื่องจากนักลงทุนรอดูผลการประชุมธนาคารกลางสหรัฐฯ (เฟด) และการประชุมคณะกรรมการนโยบายการเงิน (กนง.) ของไทยที่จะออกมาในช่วงบ่ายวันนี้
ส่วนปัจจัยลบที่กดดันตลาดหุ้น คือ ราคาน้ำมันดิบที่ปรับตัวลงค่อนข้างมาก จากความกังวลเรื่องเศรษฐกิจโลกที่ชะลอตัวลง หลังสหรัฐปรับขึ้นดอกเบี้ยต่อเนื่อง และผลกระทบจากสงครามการค้าระหว่างสหรัฐฯและจีน รวมถึงการผลิตน้ำมันของสหรัฐและรัสเซียที่ยังคงปรับตัวสูงขึ้น ทำให้ส่งผลกดดันต่อหุ้นกลุ่มพลังงาน
ดังนั้น ขณะนี้จึงแนะนำนักลงทุนหลีกเลี่ยงหุ้นกลุ่มพลังงาน แต่ให้ลงทุนในหุ้นกลุ่ม Domestic Play หรือ กลุ่มค้าปลีก, Healthcare และแบงก์ ซึ่งถือว่าเป็นกลุ่มที่ Outperform ตลาด โดยเฉพาะกลุ่มแบงก์ ซึ่งหากผลการประชุม กนง.ในช่วงบ่ายนี้มีมติให้ปรับขึ้นอัตราดอกเบี้ย 0.25% ตามที่ตลาดฯ คาดการณ์ไว้ก็จะส่งผลบวกต่อหุ้นกลุ่มแบงก์ ซึ่ง บล.ฟินันเซีย ไซรัส แนะนำหุ้นแบงก์ใหญ่ ทั้ง BBL และ KBANK
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯน่าจะยังเคลื่อนไหวในลักษณะเดียวกันกับช่วงเช้า ให้กรอบแนวรับไว้ที่ 1,575-1,580 จุด และแนวต้านที่ 1,600 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTEP   มูลค่าการซื้อขาย  1,800.44 ล้านบาท ปิดที่ 115.50 บาท  ลดลง  1.50 บาท
PTT     มูลค่าการซื้อขาย  1,779.29 ล้านบาท ปิดที่  46.50 บาท  ลดลง  0.75 บาท
PTTGC     มูลค่าการซื้อขาย  853.80 ล้านบาท ปิดที่  71.75 บาท  ลดลง  0.75 บาท
AOT   มูลค่าการซื้อขาย   699.62 ล้านบาท ปิดที่  63 บาท  เพิ่มขึ้น  0.25 บาท
KBANK     มูลค่าการซื้อขาย   686.17 ล้านบาท ปิดที่ 185.50 บาท  เพิ่มขึ้น 0.50 บาท